L-Awtorità tal-Ippjannar wettqet azzjonijiet ta' infurzar fuq tmien siti irregolari li ngħataw permessi ta' stalel barra żona tal-iżvilupp. Din hija prova oħra tal-Awtorità tal-Ippjanar ġdida li qed tieħu azzjoni wara snin ta' Gvern Nazzjonalista li, mhux talli approva żviluppi f'ODZ, imma saħansitra ħalla jseħħu abbużi flagranti mingħajr infurzar. Fl-aħħar xhur l-Awtorità tal-Ippjannar bdiet b'eżerċizzju ta' infurzar u, minn spezzjonijiet li saru, irriżulta li kien hemm abbuż fuq permessi li ħarġu fi żmien gvernijiet Nazzjonalisti. Fost dawn kien hemm numru ta' permessi biex jiġu żviluppati 'stalel' li mbagħad spiċċaw f'residenzi u vilel bil-pool, jew stabbilimenti kummerċjali. Il-permessi oriġinali nħarġu għal stalel ta' żwiemel iżda l-applikanti, b'mod abbużiv, qalbu l-użu tal-post għal djar residenzjali jew post b'użu kummerċjali. Il-permessi f'dawn il-każi ngħataw fi żmien Gvern Nazzjonalista. L-istess Gvern li Simon Busuttil kien jagħmel parti minnu bħala l-id il-leminija ta' Lawrence Gonzi li dak iż-żmien kien Prim Ministru. Jirriżulta li numru minn dawn is-siti f'ODZ ingħataw permess mgħaġġel mgħaġġel lejlet l-elezzjoni ġenerali tal-2008. L-istess permessi tħallew matul l-amministrazzjoni tal-PN, bejn l-2008 u l-2013, jiġu trasformati f'vilel bis-swimming pool kif ukoll ristoranti kummerċjali. Dwar dawn qatt ma ttieħdet azzjoni ħlief mill-Awtorità tal-Ippjanar il-ġdida li qed tagħmel xogħol ta' infurzar qawwi. Fl-aħħar jiem dawn is-siti ġew imbarrati u ma jistgħux jiġu aċċessati mis-sidien. Inqatgħalhom ukoll is-servizz tad-dawl. Il-membri tal-infurzar fi ħdan l-Awtorità tal-Ippjannar sabu li kien hemm żewġ siti b'permessi ta' stalel ta' żwiemel li qed jintużaw għal skop kummerċjali biex isiru ikliet bħal fenkati. Sit minnhom huwa fil-lokalità ta' Ħaż-Żebbuġ. Instab ukoll li hemm sitt siti irregolari bil-permess ta' stalel imma li kienu qed jintużaw bħala djar residenzjali. Dawn is-siti jinsabu F'Ħaż-Żebbuġ, Ħal Għaxaq, Ħaż-Żabbar u Wied il-Għajn.